runetrust/blame-folketinget-dk huggingface dataset:
Ellen Trane Nørby (V), 2022-06-07:
Jeg tror, det er, fordi Socialdemokraterne har en rigtig dårlig sag, at man forsøger at tale udenom og dermed blande æbler og pærer sammen – for det er jo det, man gør fra Socialdemokraternes side.
Og ligesom vi ønsker frit valg for eleverne i de store byer, ønsker vi sådan set også, at man har et frit valg i resten af landet.
Det kræver, at vi også opretholder institutioner – at vi sikrer, at der er gymnasier at vælge imellem.
Derfor er den her diskussion jo to helt forskellige ting.
Og det oplevede jeg egentlig også at Socialdemokraterne var enige i, dengang vi forhandlede det, altså at der var én model for byområderne og én model for resten af landet, for der er tale om to helt forskellige løsninger.
Så vi går ind for frit valg til de unge over hele landet.
Det er også derfor, vi ønsker det her lovforslag delt op, så vi kan sikre, at der er institutioner, de unge kan vælge frit imellem i landområderne, og at vi gør op med den tvangsfordelingsmodel efter forældreindkomst, som Socialdemokraterne og et flertal har lagt op til der skal være for byområderne.
Tvangsfordeling på baggrund af forældreindkomst er Venstre imod – det er vi i byerne, og det er vi på landet.
Men hvis man kigger på det her lovforslag, er der ikke tale om forældreindkomst i landområderne – det fik vi nemlig forhandlet ud.
Så dér, hvor skillelinjen går, er jo omkring de unge i byerne, altså om de skal tvangsfordeles på baggrund af forældreindkomst eller ej.
Det siger vi nej til – men det indgår altså ikke i landdelen, og landdelen har der altid været en bred opbakning til i Folketinget.
Men vi kan ikke få lov til at stemme særskilt om det, for det blokerer Socialdemokraterne for sammen med Radikale Venstre, sammen med SF, sammen med Enhedslisten og sammen med nogle af løsgængerne.
Vi har lige behandlet to lovforslag i dag, hvor vi har delt lovforslaget op – der havde man åbenbart ingen problemer.
Så det handler jo ikke om vilje; det handler jo om, at man reelt set ønsker at blokere for, at man kan få en afstemning om henholdsvis de unges frie valg i byerne og de unges frie valg i landområderne.
Pernille Rosenkrantz-Theil (S), 2022-06-07:
Jeg vil simpelt hen ikke blande mig i, hvem der underviser på pædagoguddannelsen, og slet ikke mens min kollega hr. Jesper Petersen sidder i salen.
Så jeg tænker, at spørgsmålet givet er relevant, men ikke til mig.
Lotte Rod (RV), 2022-06-07:
Jamen det vil jo stadig væk være relevant inde i sådan en national handlingsplan at skabe nogle modeller, hvor det overhovedet er muligt, for at det kan hænge sammen i institutionerne, og derfor også det andet spørgsmål om det her med at lave sådan en pædagogik-intro.
Og jeg skal nok lade være med at spørge til det, der ligger på uddannelserne, men der kunne tænkes i modeller for, at nogle af de virkelig seje gymnasieelever eller andre, som tager et sabbatår, så arbejder i en daginstitution.
Kunne ministeren se for sig, at det ville give god mening, at de fik chancen for at komme ind og snuse til noget uddannelse, både sådan at de får en faglig ballast at stå på – og jeg er med på, som SF's ordfører siger, at det jo slet ikke er, fordi man bliver pædagog af at have 1 dag eller 3 dage, eller hvad det er for nogle modeller – men at det samtidig kunne give en mulighed for faktisk at rekruttere nogle flere?
Katrine Robsøe (RV), 2022-06-07:
Tak for en flot tale.
Jeg kunne egentlig godt tænke mig at stille SF's ordfører et spørgsmål om en trivselskommission, for jeg ved, at SF tilbage i 2018, mener jeg det var, eller måske var det i 2017, har foreslået at gøre det på børne- og undervisningsområdet.
Derfor kunne jeg godt tænke mig at høre, om SF måske kunne være med på tanken om, at vi kunne få samlet noget her, der kunne være med til at gøre noget ved trivslen på de videregående uddannelser – at få samlet noget viden og set på, hvad det er for en masse forskellige brikker, der kan være med til at løse nogle af udfordringerne.
Astrid Carøe (SF), 2022-06-07:
Tak for det.
Det tror jeg helt bestemt.
Spørgsmålet er, om det skal være to opdelte, eller om man skal samle det.
Altså, jeg synes, vi skal gøre noget, og jeg synes da, vi skal sætte nogle kloge mennesker sammen, som kan give os nogle svar på, hvad mulighederne er for at øge trivslen.
Men jeg tror også, vi bliver nødt til at se vores uddannelsessystem samlet.
Og det kan jeg virkelig godt forstå.
Så ting, vi beslutter på ét område, kan have konsekvenser for et andet i forhold til trivsel.
Så det kan godt være, at det skal tænkes sammen, men jeg er i hvert fald slet ikke afvisende over for at gøre noget med en kommission.
Katrine Robsøe (RV), 2022-06-07:
Den idé er jeg heller ikke afvisende over for.
Det kan sagtens være, at vi skal tænke i den retning.
Det er i hvert fald nogle gode pointer.
Og jeg er meget enig i, at man aldrig bare kan se uddannelsessystemet opdelt på samme måde, som vi jo egentlig har det herinde.
Jeg håber, at jeg kan få lov at slå en åben dør ind her med næste spørgsmål, nemlig i forhold til om vi ikke i fællesskab skal sørge for, når vi skal diskutere optagelsessystem, at vi i samme omgang diskuterer en ny karakterskala, så vi får gjort dét sammen – og også sammen får sat noget pres på at få noget mere vejledning, så folk rent faktisk har nogle bedre forudsætninger for at vælge en uddannelse, der er rigtig for dem.
Astrid Carøe (SF), 2022-06-07:
Jo, det må man sige er en åben dør, der bliver sparket ind.
Det er noget, vi også selv har foreslået ad flere omgange.
Jeg tror lige, jeg vil knytte en enkelt kommentar til det med optagelsessystemet, for jeg kan også godt være bekymret for, at vi får lavet et eller andet, der går i den modsatte retning, og det skal vi bare være virkelig opmærksomme på, når vi laver et nyt optagelsessystem.
Så vi skal bare være sikre på at få det undersøgt grundigt.
Og jeg synes også, vi allerede har haft nogle rigtig gode møder om optagelsessystemet, og jeg håber, at vi kan fortsætte den diskussion.
Gitte Willumsen (KF), 2022-06-07:
Tak, formand.
Først og fremmest vil jeg sige tak til De Radikale for at være drivkraften bag den her forhandling, vi har i dag, omkring mistrivsel blandt studerende på de videregående uddannelser.
Når man er ude blandt de unge, er man ikke i tvivl om, hvordan de har det.
De fortæller det, for heldigvis er mange åbne omkring, at det kan være svært at være ung.
Undersøgelser viser det, tallene er tydelige, rapporterne fortæller det: Det er ikke altid sjovt at være ung.
Stress og ensomhed er en del af hverdagen.
Mange søger hjælp, og det er der heldigvis mange der er gode til.
Jeg hørte, at efterskolerne har problemer med at holde fast på de unge.
Jeg ved godt, at vi her diskuterer de videregående uddannelser, men det her overraskede mig, og jeg er simpelt hen nødt til at fortælle det.
Jeg har selv haft fornøjelse af at være på efterskole, mine børn har haft fornøjelse af det; jeg synes, det er sørgeligt, at det for nogle er blevet for svært.
Vi må handle på, at de unge har det svært, vi må drage omsorg for dem, for de fortjener det.
Vi er nødt til at bygge nogle stilladser omkring dem, som gør, at ungdommen bliver en god tid – noget, man husker tilbage på.
I Silkeborg Kommune, hvor jeg også sidder i byrådet, har vi prøvet at lave lidt.
Vi har ikke mange videregående uddannelser, og det er vi selvfølgelig kede af, men dem, vi har, vil vi gerne passe godt på.
Vi har lavet et tilbud om at hjælpe dem ind i foreningslivet, vi har et stærkt foreningsliv, og mange har faktisk taget imod tilbuddet.
Da jeg selv var studerende, var jeg med til at lave revy.
Det var fantastisk, det var sjovt.
Jeg ved ikke, om underviserne syntes, det var sjovt, for de fik selvfølgelig en på hatten, men det gav et enestående fællesskab, og jeg kan faktisk nogle af sangene endnu; dem vil jeg forskåne jer for.
Men vi skal sørge for, at studietiden bliver en tid, man husker tilbage på med gode minder.
Noget af det, som andre har nævnt her i dag, om karakterskala, optagelsessystem osv., vil vi rigtig gerne indgå i nogle forhandlinger om, ligesom vi synes, at vejledning skal fylde noget mere, for når man bliver vejledt og mere oplyst, kan man træffe nogle bedre valg.
Heidi Bank (V), 2022-06-07:
Jamen vi sætter ikke en skillevæg op eller laver en splittelse af det.
Vi går bare ind og påpeger noget, hvor vi synes, at man meget, meget hurtigt kunne igangsætte noget, og hvor vi synes, at det er helt, helt nødvendigt.
Det er på psykiatridelen.
Jeg kan ikke forstå, hvorfor ordføreren ønsker, at der skal sættes den splittelse op.
Så vidt jeg ved, er uddannelses- og forskningsministeren jo en del af en regering, så jeg håber da, at en del af det med at gå ind og fortælle om, hvad ministeren opfatter som en del af udfordringen for landets studerende, også handler om, at der skal pres på noget arbejde inden for psykiatrien.
Astrid Carøe (SF), 2022-06-07:
Tak for det.
Så det, jeg skal forstå det som, er, at vi skal rykke på psykiatrien.
Det skal vi også – jeg er helt enig.
Men synes man egentlig så, at de initiativer, der er i gang, er nok, eller hvordan?
For det er jeg i hvert fald slet ikke enig i.
Jeg synes slet ikke, man kan sige, at hvis vi bare gør ting i psykiatrien, er vi ligesom i mål.
For det er alarmerende tal, men det er jo ikke mennesker, der skal ind i psykiatrien.
Det er mennesker, vi skal hjælpe med at få et bedre studieliv.
Og en måde, vi kan gøre det på, er ved at lægge de sidste fremdriftsting i graven, sådan at man vil kunne tilpasse sin uddannelse bedre individuelt, end man kan i dag.
Vil Venstre så være med til det som et ekstra initiativ ud over de gode initiativer, vi allerede har sat i gang?
Heidi Bank (V), 2022-06-07:
Det, jeg prøvede at sige, var, at jeg i virkeligheden lidt synes, at vi parkerer noget, når jeg siger, at de allerede godt ved derude, hvad der skal ske.
Der kommer jo masser af input ind til os hele tiden om, hvad det er af forskellige løsninger, der kan laves.
Derfor er det jo også fint, at vi får det debatteret i dag.
Men jeg synes også lidt, at vi så siger: Jamen så sætter vi det over til noget arbejde, regeringen kan lave engang til efteråret.
Vi ved alle sammen, at der står et valg lige om hjørnet – måske.
Derfor er det, vi er fokuseret på i Venstre, så at sige: Hvad er det så, man kunne gøre nu og her?
Det er jo bl.a. at få løst det med, at der faktisk er studerende – og
jo også måske, sådan som tallene ser ud, flere, end vi egentlig vil være ved – som har det så svært, at der er brug for, at man kan give noget ekstra hjælp ude på uddannelsesinstitutionerne til at løfte de tiltag, der gør, at man kan få noget ordentlig psykologisk vejledning.
Victoria Velasquez (EL), 2022-06-07:
Tak for det.
Jeg kunne egentlig godt tænke mig at høre, om ordføreren er opmærksom på, at de nedskæringer, som man har lavet på uddannelsesområdet fra Venstres side, har haft nogle af de konsekvenser, som ordføreren er inde på i sin tale.
Vi kan netop se, at det har haft en betydning for dårligere feedback; at underviserne har haft færre timer til at kunne hjælpe, undervise og vejlede de studerende; og at det også har haft en betydning for, hvor meget studievejledning man har kunnet få, og hvor meget hjælp man har kunnet få.
Alle de her ting er jo med til at gøre, at mistrivslen bliver endnu større.
Er Venstres ordfører opmærksom på det?
Heidi Bank (V), 2022-06-07:
Nu kan man sige, at man jo sagtens kan sætte spørgsmålstegn ved, om nogle af de nedskæringer, der har været gennem årene, er sket de rigtige steder, og om der er blevet prioriteret rigtigt.
Men det er også sådan, at det ville være ganske naturligt, at man i enhver organisation, altså også hvis man snakker virksomhed og alt muligt andet, løbende ser på, hvad man kan gøre bedre, og hvordan man kan ændre noget.
Det er jo det, der også har ligget i den besparelse, nemlig hvordan man kan gøre det her anderledes, så man får mere for de ressourcer, der er.
Så jeg kan ikke sige, at alt bare har været den rigtige vej at gå.
Jeg kan heller ikke omvendt sige, at det hele bare har været skidt, for det er jo også et spørgsmål om at bruge de ressourcer, vi har,
bedst muligt, så vi kan bruge dem nogle andre steder.
Jesper Petersen (S), 2022-06-07:
Jo, som nævnt er der jo igennem valgperioden allerede taget forskellige initiativer, også nogle, der indebærer nogle væsentlige økonomiske prioriteringer.
Alle de midler er ikke anvendt endnu, men kan fortsat blive det, og det vil altså også føre til, at vi får den opsamling af erfaringer fra flere af dem, som vi vil kunne bruge videre frem.
Et helt konkret punkt er jo også det arbejde med optagesystemet, som spiller en rolle for mange ting, men som forhåbentlig også kan forbedres på en måde, hvor det er med til at adressere det her problem med mistrivsel.
Victoria Velasquez (EL), 2022-06-07:
Men hvis ikke pengene skulle tages fra feedback, fra undervisningstimer eller fra studievejledning eller de dele, hvor er det så, pengene skulle tages fra?
For jeg har lidt svært ved at se, hvordan det ikke vil komme til at ramme den enkelte studerende, når de ressourcer, man giver til den enkelte studerende, bliver mindre og mindre.
Derudover vil jeg gerne høre: Vi ved, at der er kommet et hyrdebrev om dem, som mistrives, og om dem, som har funktionsnedsættelser, hvori det bliver krævet, at universiteterne skal gøre nogle ting.
Her bliver der også peget på økonomien.
Ville Venstre med den her viden være interesseret i faktisk at love, at man ikke igen vil skære på uddannelserne?
Heidi Bank (V), 2022-06-07:
I Venstre er det sådan, at vi gerne går i dialog om meget, men det kræver, at der er indkaldt til forhandlinger om det.
Vores fokus her er, hvad vi kan nå at løse inden et valg, og hvad vi kan sørge for der bliver sat nogle rammer for.
Vi ser, at der er studenterrådgivning, hvor 80 pct. af dem, der kommer, er i så slem en situation, at det faktisk svarer til, at man var ambulant psykiatrisk patient – altså, det er et kæmpeproblem.
Men det hører jeg også fra nogle af de andre partier at man ser som et problem, men det er jo bare også relevant at få italesat det og få taget hånd om det, for det er jo altså nogle af dem, der er allerværst ramt.
Katrine Robsøe (RV), 2022-06-07:
Tak for det.
Jeg kan da i hvert fald høre på Venstres ordfører, at Venstre regner med, at der er et valg på vej, med den tale, der er blevet leveret her.
Jeg er egentlig lidt ærgerlig over, at det bliver tegnet op på den måde i den her debat.
Jeg har ikke indkaldt partierne og samlet partierne for, at det her skulle være sådan en konfliktdebat til noget andet.
Jeg håbede egentlig på, at vi kunne have en drøftelse af nogle af de her ting, man faktisk kan gøre på vores område, altså på området for videregående uddannelser.
Jeg ser det slet ikke som en modsætning til det andet.
Jeg vil meget gerne være med til at presse på for, at man får forhandlinger også ovre på sundhedsområdet om det, men jeg synes også, at vi skal kigge på de ting, vi kan, på området for videregående uddannelser.
Derfor vil jeg høre, hvorfor Venstre så ikke ønsker at være med til at sørge for, at vi får kigget på nogle af de ting, som vi faktisk også kan gøre noget ved her.
For jeg deler i hvert fald ikke Venstres opfattelse af, at det der bare er noget, de må klare ude på institutionerne, og at det er noget, vi ikke skal gøre noget ved her.
Ting koster jo også penge.
Hvis vi gerne vil have mere vejledning både til studievalg, men også til at kunne finde ud af at være studerende, og hvis vi gerne vil sørge for, at det bliver nemmere at være studerende undervejs, så kræver det jo, at vi tager handling på det.
Jeg håber virkelig, at Venstre kunne være med til konstruktivt at gå ind i at finde nogle løsninger der.
Heidi Bank (V), 2022-06-07:
Jamen så tror jeg ikke, at ordføreren helt har hørt, hvad jeg har sagt.
Det synes jeg også jeg meget klart redegør for i min tale.
Den mistrivsel, der er, den ensomhed, der er, den stress, der er, det pres, som mange unge oplever, tager vi dybt alvorligt.
Jeg har selv børn på 20 og 23 år.
Jeg møder deres kammerater.
Jeg er udmærket godt klar over, hvordan deres virkelighed ser ud.
Det, det handler om, er jo, at vi ønsker at se handling.
Det er egentlig også det, jeg opfatter fru Katrine Robsøe ønsker.
Det er i hvert fald det, jeg hørte også er blevet italesat.
Men vi påpeger bare et område, hvor vi mener, at det bliver ved med at blive syltet, og vi mener, det er vigtigt, at vi får taget hånd om psykiatrien.
Vi mener sådan set også, at det har kæmpe betydning for landets studerende.
Katrine Robsøe (RV), 2022-06-07:
Jeg synes bare, at det er rigtig ærgerligt, at vi, når vi nu har indkaldt til en forespørgselsdebat med uddannelses- og forskningsministeren, så ikke kan få sat skruen til og i et stærkt fællesskab få presset regeringen til, at vi også får handling på det her område, så vi ikke bare tager det over i et andet ministerium, og så vi ikke stiller det op som modsætninger mod hinanden, men rent faktisk får gjort noget på alle de områder, hvor vi kan gøre noget.
Og her har vi jo lige præcis mulighed for at gøre noget ved mistrivslen, der også er stigende blandt de studerende på vores videregående uddannelser.
Jeg tror bare, at jeg er nødt til lige at få ministeren til at uddybe, hvilke penge det er, der ligger, som kommer tilbage, og som vi så kan begynde at gøre godt med.
Det kunne være meget rart at vide, hvad det er for nogle midler, og også gerne, hvor mange vi taler om.
For det kunne da også være rart for de andre partier her – ja, for os alle sammen – hvis vi har nogle penge til at gennemføre nogle initiativer med for at fremme trivslen og for at gøre vores uddannelser bedre, så at vide, hvad det er for nogle midler, vi taler om.
Victoria Velasquez (EL), 2022-06-07:
Grunden til, at jeg ikke lige spurgte ind til det, ligger forud for, at man bliver optaget i uddannelsessystemet, som jo i høj grad også er karaktererne og optagesystemet, er, at vi ved, at de forhandlinger kommer.
Men jeg er jo også interesseret i det, der ligger efterfølgende, fordi det har en kæmpestor betydning.
Jeg håber i hvert fald, at det er noget, regeringen vil være med til at se på og så måske også se på, hvad for nogle andre ting man kan gøre, for at folk bliver færdige med deres speciale til tiden.
For vi kan jo se, at folk falder fra, at folk bliver forsinket, så det er ikke nok med det her økonomiske incitament.
Faktisk kan det nogle gange tværtimod have negative konsekvenser.
Jesper Petersen (S), 2022-06-07:
Tak for de bemærkninger og opfordringer, som jeg vil tage det som.
Og det sidste fortolker jeg igen bare som en måde også at sige på, at rammerne om det at skrive speciale og vejledningen undervejs også er steder, man kan ønske sig forbedringer.
Det var absolut ikke for at være fræk eller skubbe bolden videre til andre, at jeg i mit tidligere svar sagde, at det også kan være noget, man tager op.
Gitte Willumsen (KF), 2022-06-07:
Og tak til ministeren for lige at minde os om, at det jo ikke er alle unge, der har det dårligt.
Der er faktisk rigtig mange, der klarer sig godt, som ministeren også nævnte.
Og tak for at tage godt imod mit forslag omkring foreningslivet, som jeg tror kan bidrage til den her trivselsdagsorden.
Så kom SF's ordfører mig i forkøbet omkring forhandlingerne om optagesystemet, så jeg vil spørge til noget andet.
Vil ministeren på et tidspunkt indbyde os til sammen at drøfte det her om trivsel i et sådan mere fortroligt rum, så vi kan komme tættere på nogle løsninger?
Reformkommissionen giver jo også nogle bud på det i deres rapport.
Jesper Petersen (S), 2022-06-07:
Tak for bemærkningerne i starten af indlægget.
Og jeg siger ja til at samle op på de her forskellige trivselsfremmende projekter og indsatser, der har været på uddannelsesinstitutionerne, altså samle op på dem og gennemgå dem for at se, om der er nogle oplagte erfaringer her, vi kan tage med os videre.
Det er noget, jeg vil indkalde ordførerne til på et relevant tidspunkt, og det er sandsynligvis et tidspunkt i løbet af efteråret her.
Gitte Willumsen (KF), 2022-06-07:
Tak for det.
Det vil vi se frem til.
Det kunne også være givtigt for en ny ordfører som mig selv, at man måske fik en liste over, hvad det egentlig er for initiativer, der er sat i gang.
Det er svært at have et overblik over sådan et stort, komplekst område.
Jeg tænker også, at der er andre, der kunne have gavn af at se, hvad det egentlig er, der er i god gænge.
Så er det nemmere at se, hvor vi kan finde nogle huller, som vi hver især kan fylde lidt ud.
Jesper Petersen (S), 2022-06-07:
Tak for det.
Men både i forhold til nogle af de tal, jeg har refereret her, og hvad der ellers ligger af egnede data, og nogle af de projekter, der er i gang, som fru Gitte Willumsen også godt ville have overblik over, vil jeg absolut gerne forsyne udvalget med det.
Stil det relevante udvalgsspørgsmål, så skal jeg sørge for, at de informationer tilgår udvalget og kan være noget, som alle her kan få gavn af til den videre diskussion om sagen.
Det vil jeg selvfølgelig sørge for.
Kasper Roug (S), 2022-06-07:
Tak til formanden.
Det er nogle gange sådan, at når ens hjerte er fyldt med ord, spilder det ud på teksten, og så bliver teksten lige pludselig for lang.
De sidste 16 ord tror jeg nok at vi har fundet nu.
Forslag til vedtagelse
»Et flertal af Folketingets partier er bekymrede over den stigende mistrivsel, der er blandt unge i dag.
19 pct. af de studerende på de videregående uddannelser oplyser, at de altid eller ofte oplever stærke symptomer på stress i deres hverdag på uddannelsen.
Vi ønsker et samfund og en kultur, hvor flest mulige har det godt, og en uddannelseskultur med fokus på myndiggørelse, dannelse, læring og trivsel.
Partierne noterer sig, at der er igangsat flere indsatser for at fremme studerendes trivsel bl.a. ved aktivt at tænke trivsel og læring ind i rammerne på de videregående uddannelsesinstitutioner, og der er blevet afsat midler både før og under covid-19-nedlukningerne.
Flertallet ser mistrivslen blandt unge som et alvorligt og komplekst samfundsproblem, der kræver vedvarende fokus og handling.
Derfor forventer flertallet, at regeringen senest i efteråret 2022 følger op på dagens forespørgsel med drøftelser om mulige tiltag.«